

ฉบับที่ 30/2567

วันที่ 20 พฤศจิกายน 2567

**คลังเร่งแก้ปัญหาที่อยู่อาศัยและที่ดินทำกินของประชาชนภายใต้โครงการ “ธนารักษ์เอื้อราษฎร์”**

**คาดมอบสัญญาเช่ากว่า 3,900 ราย ภายในปี 2568”**

**วันนี้ (20 พฤศจิกายน 2567) นายเผ่าภูมิ โรจนสกุล รัฐมนตรีช่วยว่าการกระทรวงการคลัง** แถลงว่า   
กระทรวงการคลังมีนโยบายเพิ่มประสิทธิภาพการบริหารจัดการที่ดินภาครัฐ ในการแก้ไขปัญหาที่อยู่อาศัยและที่ทำกินของประชาชน จึงมอบหมายให้กรมธนารักษ์ซึ่งเป็นหน่วยงานที่มีภารกิจหน้าที่ปกครองดูแลที่ราชพัสดุ นำที่ราชพัสดุ  
ซึ่งอยู่ในความครอบครองของส่วนราชการต่าง ๆ ที่ไม่ได้ใช้ประโยชน์ในราชการมาสนับสนุนการดำเนินโครงการ  
ของรัฐบาลด้านที่อยู่อาศัยและที่ทำกินให้แก่ประชาชนที่ถือครองที่ราชพัสดุอยู่ก่อนวันที่ 4 ตุลาคม 2546 เช่าที่ราชพัสดุภายใต้โครงการ “ธนารักษ์เอื้อราษฎร์” สัญญาเช่าที่ดิน พลิกชีวิตประชาชน ตามนโยบายรัฐบาลในอัตรา  
ค่าเช่าผ่อนปรน และทำให้ประชาชนสามารถเข้าถึงบริการสาธารณะขั้นพื้นฐานของรัฐ และแหล่งเงินทุน เพื่อสร้างโอกาสทางเศรษฐกิจให้แก่ท้องถิ่นมากขึ้นและลดความเหลื่อมล้ำทางสังคม

เพื่อเป็นการสนับสนุนนโยบายรัฐบาล กรมธนารักษ์จึงจัดทำโครงการ “ธนารักษ์เอื้อราษฎร์” ด้วยการรับรองสิทธิการครอบครองโดยการจัดให้เช่าเพื่ออยู่อาศัยและทำกินของประชาชน ซึ่งในปี พ.ศ. 2567 ดำเนินการมอบสัญญาเช่าไปแล้ว 12 พื้นที่ รวม 3,200 ราย เนื้อที่มากกว่า 11,587 ไร่ แบ่งเป็น เพื่ออยู่อาศัย 1,530 ราย เนื้อที่ประมาณ 499 ไร่ และเพื่อการเกษตร 1,670 ราย เนื้อที่ประมาณ 11,000 ไร่ สำหรับในปีงบประมาณ พ.ศ. 2568 กรมธนารักษ์มีเป้าหมาย  
ที่จะมอบสัญญาเช่าที่ราชพัสดุอย่างต่อเนื่องอีก 13 พื้นที่ ได้แก่ จังหวัดหนองบัวลำภู นครสวรรค์ มุกดาหาร เพชรบูรณ์ อุดรธานี กาฬสินธุ์ สระบุรี เชียงราย ลำปาง นครราชสีมา กาญจนบุรี ราชบุรี และสุราษฎร์ธานี ซึ่งคาดว่าจะมีผู้ได้รับสิทธิการเช่าไม่น้อยกว่า 3,900 ราย โดยมีอัตราค่าเช่าผ่อนปรน คือ เพื่ออยู่อาศัย *หากไม่เกิน 100 ตารางวา*   
คิดอัตราค่าเช่า 0.25 บาท/ตารางวา/เดือน *หากเกิน 100 ตารางวา* คิดอัตราค่าเช่า 0.50 บาท/ตารางวา/เดือน   
และเพื่อประกอบการเกษตร เนื้อที่ไม่เกิน 50 ไร่ อัตราเช่า 20 บาท/ไร่/ปี หากเกิน 50 ไร่ อัตราเช่า 30 บาท/ไร่/ปี ทั้งนี้ อัตราค่าเช่าเป็นไปตามสภาพทำเลและราคาประเมินรอบบัญชีที่บังคับใช้ ณ วันจัดให้เช่า

“กระทรวงการคลัง พร้อมขับเคลื่อนโครงการธนารักษ์เอื้อราษฎร์ *“สัญญาเช่าที่ดิน พลิกชีวิตประชาชน”*   
เพื่อให้ประชาชนมีความมั่นคงด้านที่อยู่อาศัยและที่ทำกินอันเป็นการเพิ่มคุณภาพชีวิตให้กับประชาชน**”** รัฐมนตรีช่วยว่าการกระทรวงการคลังกล่าวทิ้งท้าย

\*\*\*\*\*\*\*\*\*\*\*\*\*\*\*\*